**МЕСЯЦА ЯНВАРЯ В 18-Й ДЕНЬ**

**ПРЕПОДОБНАГО АФАНАНСИЯ СЯНДЕМСКАГО**

НА ВЕЛИЦЕЙ ВЕЧЕРНИ

Блаже́н му́ж: 1-й антифо́н. На Го́споди воззва́х: стихи́ры на 8, гла́с 4:

От юности возлюбил еси́ Христа́, блаже́нне,/ и плотская мудрования духу повинул еси́,/ за́поведи Госпо́дни усе́рдно исполня́я,/ в пусты́ню преподобнаго Александра притекл еси,/ люби́телю смире́ния прилепи́вся,/ подо́бный бо подо́бнаго познава́ет/ и смире́ние смире́ннаго возно́сит,/ я́коже и ви́дим в тебе, о́тче на́ш Афанасие,/ и ны́не, предстоя́ престо́лу Святы́я Тро́ицы,/ моли́ о соверша́ющих па́мять твою́. [Дважды]

Егда́ боже́ственное наи́тие на́йде на тя́,/ преподо́бне Афанасие,/ тогда́ вся мирска́я возненави́дел еси́/ и, Христу́ последовав/ и Того́ яре́м взе́м,/ по стопа́м блаже́ннаго Александра ходи́ти изво́лил еси́,/ идеже о́браз добродетели мно́гим явился еси/ и подо́бник воздержа́нием и моли́твами твоему́ отцу́ во все́м./ Темже мо́лим тя́, моли́ся, преподо́бне,/ спасти́ и просвети́ти ду́ши на́ша.

Гла́с 5:

Егда́ в нощи́ соверша́л еси́ бдение/ пред о́бразом Пречи́стыя Богома́тере,/ ти́хия стопы́ Цари́цы Небе́сныя услы́шав,/ преподо́бный Александр вели́кия ра́дости испо́лнися/ и потща́ся изы́ти в сретение Ея./ Ты́ же, о́тче Афанасие, учи́телю твоему́ последовал еси́,/ небе́снаго на земли́ с ни́м явле́ния/ и спребыва́ния на небеси́ сподобля́яся./ Темже Христа́ умоли́те, преподо́бнии,/ низпосла́ти на́м ве́лию ми́лость.

Молитвенная бдения уго́дны есть Влады́чице мира,/ вы́ бо, отцы́ блаже́ннии,/ соверша́юще сия бо́дренно,/ посеще́ния от Нея́ сподо́бистеся,/ ди́внаго зрения, беседы и чу́днаго видения/ и предвкуше́ния Ца́рствия Небе́снаго,/ его́же получи́ти и на́м Христа́ умоли́те,/ ублажа́ющим по́двиги ва́ша.

Отче преподо́бне Афанасие,/ ужасе́ся ду́х тво́й в ди́вном посеще́нии,/ темже по отше́ствии в Го́рняя Цари́цы с Богомладенцем и сонмом ангельским/ ко учи́телю твоему́ взыва́л еси́:/ извести́ ми́, о́тче, Го́спода ра́ди,/ что́ сие́ бы́сть чу́дное видение?/ Поне́же ду́х мо́й, блиста́ния ра́ди, вма́ле не разлучи́ся от мене́,/ его́же не мого́х зрети и покры́х оде́ждою лице́ мое́./ Он же отвеща́ тебе:/ ма́ло потерпи́, ча́до мое́,/ и́бо и во мне ду́х мо́й трепе́щет,/ призови́ ско́ро отца моего духовнаго Исаию,/ с ни́м же просла́вим Ма́терь всех Бо́га,/ подаю́щую на́м ве́лию ми́лость.

Удали́лся еси́, преподо́бне Афанасие,/ от оби́тели наставника твоего/ и прише́л еси́ в непроходи́мую пусты́ню Сяндемскую/ и водвори́лся еси́ зде, ча́я Бо́га,/ спаса́ющаго тя́ от востаю́щих на тя́ враго́в видимых и невидимых,/ вооружи́вся же посто́м и бдением,/ победи́л еси́ вся́ ко́зни и́х./ И ны́не, преподо́бне о́тче, моли́ся ко Го́споду/ о соверша́ющих па́мять твою́.

Преподо́бному Александру, наста́внику твоему́, подража́я,/ о́тче преподо́бне Афанасие,/ множество ученико́в собра́л еси́/ и хра́м Святыя Троицы воздви́гл еси́,/ идеже псалмы и молитвы со ученики́ твои́ми воспева́л еси́,/ и́мже о́браз воздержа́ния бы́л еси́/ и в по́двизех и труда́х по́стнических укрепля́л еси, глаго́ля:/ не пощади́м, бра́тие, естества́ тленнаго,/ но присту́пим неленостно к подвиго́м,/ да прии́мем воздая́ние вечное/ от Христа́, Спа́са ду́ш на́ших.

Сла́ва, гла́с 6:

Хра́м, и́же сокрыва́ет святы́я мо́щи твоя́,/ ма́л е́сть и показу́ет смире́ние,/ е́же в животе твое́м имел еси́,/ о́тче на́ш Афанасие,/ от слове́с бо ева́нгельских научи́лся еси́/ кро́тости, смире́нию и послуша́нию,/ подража́я Христу́ Бо́гу на́шему,/ сего́ ра́ди, сподоблься Небе́снаго видения,/ возлю́блен учени́к преподобнаго Александра бы́л еси́,/ с ни́мже и ны́не предстоя́ Престо́лу всех Царя́,/ моли́ся о соверша́ющих па́мять твою́ верно.

И ны́не, Богоро́дичен: Кто Тебе́ не ублажи́т:

Вхо́д. Проки́мен дне́. И чте́ния три преподобническая.

На лити́и стихиры, глас 2:

Стезе́ю заповедей Христовых при́сно ходи́ти возжелел еси́/ бу́дущия ра́ди о́ныя вечныя сла́вы,/ темже, отче преподобне,/ от юности в подвизех пребыва́я/ и вели́кому Афанасию Александрийскому подо́бяся,/ беды, наветы и изгна́ния претерпел еси́/ и, беззаконными тщетно оклеветан быв,/ изгнание от пустыни твоея со смирением приял еси./ Ныне же в Небесных чертозех пребывая,/ молися о нас Пресвятей Тро́ице,/ еже спасти́ся душа́м на́шим.

Христо́ва рачи́теля и безсме́ртию тезоимени́таго,/ и́стиннаго таи́нника Спа́сова,/ приидите, воспоим, вернии, преподобнаго Афанасия,/ се́й бо, любовию Божественною просветився,/ вся красная мирскаго жития остави/ и шествова путем спасительным,/ темже, аще и зе́мен сы́й естество́м,/ ра́вен бы́сть безплотным/ и моли́твенник на́м теплый явися,/ я́ко да улучи́м вечных бла́г в де́нь Су́дный.

Слава, глас 1:

Стопа́м Влады́ки Христа последуя,/ чистоты́ жили́ще показа́лся еси́,/ светом же Ду́ха Свята́го озари́вся,/ небе́снаго видения прича́стник бы́л еси́/ и наследник Ца́рствия Небеснаго явился еси./ Темже молим тя, отче преподобне Афанасие,/ испроси душам нашим велию милость.

И ныне, Богородичен глас тойже: Се исполнися Исаиино проречение:

На стихо́вне стихи́ры, гла́с 5:

Ра́дуйся, свяще́нная главо́,/ преподо́бне о́тче Афанасие,/ уго́дниче Христо́в присноблаженный,/ Вы́шних си́л ревни́телю и Ангелов собеседниче!/ Ты на земли́ во пло́ти сы́й,/ безпло́тных житию́ и нра́ву подражал еси,/ с ни́миже ны́не, в невечернем Свете пребыва́я/ и зрений Боже́ственных наслажда́яся,/ Христу́ Бо́гу моли́ся/ ми́р Отечеству нашему дарова́ти/ и душа́м на́шим ве́лию ми́лость.

Сти́х: Честна́ пред Го́сподем/ сме́рть преподо́бных Его́.

Ра́дуйся, свяще́нная главо́,/ отче всеблаженне Афанасие,/ по́стников непоколеби́мый сто́лпе/ и благочестия добропобедный побо́рниче!/ Ты, страсте́й посека́я коре́ния,/ бесо́в стремле́ния погуби́л еси́/ и кре́стным ору́жием вся козни их разрушил еси./ Мы же, по преставле́нии твое́м тя, яко жи́ва суща, ведуще,/ со умилением зовем:/ молися Святей Тро́ице/ дарова́ти душа́м на́шим ве́лию ми́лость.

Сти́х: Блаже́н му́ж, боя́йся Го́спода,/ в за́поведех Его́ восхо́щет зело́.

Ра́дуйся, свяще́нная главо,/ преподобне отче Афанасие,/ богомудрый иноком наста́вниче!/ Собрав учени́к ста́до избра́нное,/ боголю́бне в пусты́ни сия упасл еси́,/ о нихже труды́ и подвиги умножая,/ ду́шу твою́ положи́л еси́./ Темже не оста́ви и нас, любовию чтущих па́мять твою́,/ и моли́ся Христу́ изба́витися на́м вся́каго зла/ и спасе́ние дарова́ти душа́м на́шим.

Сла́ва, гла́с 8:

Мона́хов мно́жества,/ прииди́те, восхва́лим преподо́бнаго Афанасия,/ его́же па́мять ны́не соверша́ем:/ се́й бо посеще́ния боже́ственнаго сподо́бися/ и слы́ша пресла́дкий гла́с Небе́сныя Влады́чицы,/ я́коже прему́дрый Иродион повеству́ет;/ восхва́лим и ве́сь ли́к учени́ческий,/ и́же на Небесех с ли́ки святы́х водворя́ются/ и мо́лятся о душа́х на́ших.

И ныне, Богородичен глас 8: Безневестная Дево:

Тропарь, глас 4:

От ю́ности, богому́дре, любо́вию Христо́вою просвети́вся,/ во обитель Александра Свирскаго притекл еси,/ в послушании, трудех и молитвенных бдениих подвизаяся,/ чудеснаго видения Царицы Небесныя причастник был еси,/ по преставлении же учителя твоего в непроходимыя леса Олонецкия удалился еси,/ идеже многия и великия подвиги подъял еси,/ клеветы, наветы и изгнания мужески претерпевая,/ обители Сяндемския основание положил еси/ и иноков лики ко Христу Спасу привел еси,/ Егоже моли и нам спасти́ся, ча́дом твои́м,/ преподобне Афанасие, отче наш.

НА УТРЕНИ

На Бо́г Госпо́дь: тропа́рь преподобнаго, два́жды. Сла́ва, и ны́не, Богоро́дичен: Еже от века утае́ное:

По 1-м стихосло́вии седа́лен, гла́с 1:

Благоче́стно на земли́ житие́ сконча́в, приятелище Ду́ха Святаго яви́лся еси́, просвеща́я верою к тебе притека́ющия; темже моли́ся Влады́це Христу просвети́ти ду́ши на́ша, восхваля́ющих тя́, Афанасие, о́тче на́ш. [Два́жды.]

Сла́ва, и ны́не, Богоро́дичен:

Ра́дуйся, Богоро́дице Дево, ра́дуйся, похвало́ всея́ вселе́нныя, ра́дуйся, Пречи́стая Ма́ти Бо́жия Благослове́нная.

По 2-м стихосло́вии седа́лен, гла́с 5:

По́стника Госпо́дня песньми почти́м, воздержа́нием и крепким терпением прило́ги страсте́й умертви́вшаго, и горды́ню сопроти́внаго посрами́вшаго и ны́не моля́щагося Го́сподеви о спасе́нии ду́ш на́ших. [Два́жды.]

Сла́ва, и ны́не, Богоро́дичен:

Тебе мо́лимся я́ко Бо́жией Ма́тери: Благослове́нная, моли́ о спасе́нии ду́ш на́ших.

Величание:

Ублажаем тя,/ преподобне отче Афанасие,/ и чтим святую память твою,/ наставниче монахов/ и собеседниче Ангелов.

По полиеле́и седа́лен, гла́с 1:

Умерщвле́нием пло́ти страсте́й воста́ние погре́бл еси́, о́тче Афанасие, и жи́знь безконе́чную по сме́рти прия́л еси́. Темже дне́сь Христо́ва Це́рковь пра́зднует твою́ досточу́дную па́мять, преподо́бных украше́ние. [Два́жды.]

Сла́ва, и ны́не, Богоро́дичен:

В жена́х Свята́я Богоро́дице, Ма́ти Безневестная, моли́, Его́же родила́, Царя́ и Бо́га, да спасе́т на́с, я́ко Человеколю́бец.

Степенна 1-й антифо́н 4-го гла́са. Проки́мен, гла́с 4: Честна́ пред Го́сподем/ сме́рть преподо́бных Его́. Сти́х: Что́ возда́м Го́сподеви о всех, я́же воздаде́ ми? Вся́кое дыха́ние: Ева́нгелие от Матфе́а, зача́ло 43.

По 50-м псалме стихира, глас 6:

Восхва́лим вси́ преподобнаго Афанасия,/ безсме́ртия тезоимени́таго,/ иже в пустыню непроходную вселися,/ и́деже инок множество собра́/ и хра́м Святей Троице воздви́же/ и любо́вию вся́ Бо́жии Ма́тери возложи́,/ Ейже и тепле мо́лится о на́с,/ верою соверша́ющих па́мять его́.

Кано́н преподо́бному, гла́с 2, егоже краегранесие:

Преподобному хвалу приношу от сердца.

Песнь 1

*Ирмо́с*: *Во глубине постла́ иногда́/ фараони́тское всево́инство преоруже́нная си́ла,/ вопло́щшееся же Сло́во всезло́бный грех потреби́ло е́сть:/ препросла́вленный Госпо́дь сла́вно бо просла́вися.*

Пода́ждь ми́ благода́ть от Господа моли́твами твои́ми, богоно́се Афанасие, тща́щуся принести́ тебе похва́льное пение, я́ко да по́двиги твоя́ честны́я проповем.

Ра́достно яре́м Госпо́день от ю́ности, богому́дре, восприи́м, пришел еси́ в послушание преподо́бному Александру и сему́ неустанно в подвизех подражал еси́, сла́вя Бо́га.

Еще на земли́ ангельски пожи́в и мно́жайшими по́ты вы́шняго Ца́рствия достиг, позна́л еси́, о́тче, яко послушание па́че жертвы есть. Ны́не же, предстоя́ Святей Тро́ице, о на́с молися.

Богоро́дичен: Прииди́те, лю́дие, ублажи́м Ма́терь Бо́жию, посети́вшую избранника Своего Александра, Ея́же явления и Афанасий причастник быти сподо́бися.

Песнь 3

*Ирмо́с*: *Процвела́ е́сть пусты́ня, я́ко кри́н, Го́споди,/ язы́ческая неплодя́щая це́рковь/ прише́ствием Твои́м,/ в не́йже утверди́ся мое́ се́рдце.*

О, твоего́ му́жества! О, ду́шевныя до́блести, сла́вне! Ты́ бо, неви́димыя враги́ сокруши́ти жела́я, своея́ во́ли отре́клся еси́, делом на вся́кое повеление старческое отвещавая.

Досто́йно по́двиги твоя́ похвали́ти кто́ возмо́жет? Ты́ бо в пусты́ни Свирской жи́тельствуя, ради любве Христовы всякую тесноту иноческаго жития со учи́телем твои́м радостно претерпева́л еси́.

О, чудо велие и неизреченное! Якоже древле Аврааму праотцу в земли Ханаанской, Троица Святая, явися наставнику твоему, преподобному Александру, ты́ же, слы́шав о чудеси́ се́м, верою утверди́лся еси́.

Богоро́дичен: Богоро́дице, всех Цари́це, умоли́ над всеми ца́рствующаго Сы́на Твоего́ Христа́ Бо́га на́шего, да утвердит и оби́тель Афанасиеву до скончания века.

Седа́лен, гла́с 4:

Блаже́н ты́, о́тче Афанасие, вои́стину и треблаже́н бы́л еси́, прилепля́яся бо к смиренному́дру ста́рцу, смире́нием ду́шу твою́ напои́л еси́ и в послуша́нии добре пожил еси. Ныне же, в Небесных чертозех водворяяся и Престолу Божию предстоя, не остави нас, чад твоих, обремененных грехи́ мно́гими, но моли́твою твое́ю низложи́ враги́, борю́щия ны́.

Сла́ва, и ны́не, Богоро́дичен:

Стена́ непобеди́мая на́м, христиа́ном, еси́, Богоро́дице Дево: к Тебе бо прибега́юще, невреди́ми пребыва́ем. И па́ки согреша́юще, и́мамы Тя́ моли́твенницу. Тем, благодаря́ще, вопие́м Ти́: ра́дуйся, Благода́тная, Госпо́дь с Тобо́ю.

Песнь 4

*Ирмо́с*: *Прише́л еси́ от Девы не хода́тай, ни Ангел,/ но Са́м, Го́споди, вопло́щся,/ и спа́сл еси́ всего́ мя, человека./ Тем зову́ Ти́:/ сла́ва си́ле Твое́й, Го́споди.*

Ны́не предстоя́ Престо́лу Бо́жию, преподобне, умоля́еши Бо́га о святей оби́тели Сяндемской, утвержде́нной рука́ми твои́ми; не отступа́й от на́с ду́хом свои́м, но при́сно огражда́й на́с моли́твами твои́ми.

От младых ногтей благо́е послуша́ние яви́л еси́ блаже́нному Александру, наста́внику твоему́, на́м оста́вль о́браз и́стиннаго мона́шескаго жития́, в не́мже утвержда́й на́с моли́твами твои́ми.

Мраз и ва́р терпением твои́м победи́л еси́, блаже́нне, и теплоту́ веры и любве́ стяжа́л еси́, ея́же и на́м испроси́ у Го́спода моли́твами твои́ми.

Богоро́дичен: Удивля́ется вся́к язы́к и страна́, зря́ще, Влады́чице, сбытие́ слове́с Твои́х, и́бо да́же и до дне́сь неоску́дно пребыва́ет оби́тель Александрова, с неюже утверждается и обитель Афанасиева.

Песнь 5

*Ирмо́с*: *Хода́тай Бо́гу и человеком бы́л еси́, Христе́ Бо́же/: Тобо́ю бо, Влады́ко, к Светонача́льнику Отцу́ Твоему́,/ от но́щи неведения/ приведе́ние и́мамы.*

Поучаяся в законе Господни день и нощь, му́дрость су́щую, Христа́ Бо́га, обита́ющую в души́ твое́й, изоби́льно стяжа́л еси, богому́дре Афанасие, и вся́кия сети зло́бы льстиваго врага растерза́л еси́, самаго́ себе́ вда́в в послуша́ние.

Росо́ю по́двиг твои́х, о́тче преблаже́нне, вся́ стра́сти угаси́в, возже́гл еси́ о́гнь любве́ и веры Христовы, воздержа́ние во все́м имея, яко безстра́стия свети́льник.

Измлада восхотев Тро́ице жили́ще ду́шу твою́ сотвори́ти, потща́лся еси́ тесным и приско́рбным путе́м ше́ствовати, при хра́ме Святы́я Тро́ицы живя́ и непреста́нно моля́ся.

Богоро́дичен: Немощны бо есмы вси́ человецы и лише́ны сла́вы Бо́жия, но еже от усе́рдия, приими́, Влады́чице, приноси́мое Тебе благодаре́ние и хвалу́ и просвети́ ду́ши на́ша.

Песнь 6

*Ирмо́с*: *В бе́здне грехо́вней валя́яся,/ неизследную милосе́рдия Твоего́ призыва́ю бе́здну:/ от тли́, Бо́же, мя́ возведи́*.

От Бога прия́л еси́ благода́ть твори́ти плоды́ ду́ха: любовь, ра́дость, ми́р, долготерпение, бла́гость, милосе́рдие, веру, кро́тость, воздержа́ние, яже пода́ждь и на́м моли́твами твои́ми.

Шествовати всегда тесным путем навык, преподобне, по преставлении учителя твоего в непроходимыя леса Олонецкия удалился еси, идеже многия подвиги и труды подъял еси, непрестанно хвалу Господню имея во устех твоих.

Уведевше подвиги и труды твоя, неправеднии человецы оклеветаша тя, преподобне, и по наущению льстиваго врага из пустыни твоея изгнаша, ты же, Великому Афанасию подобяся, вся напасти смиренно претерпевал еси.

Богоро́дичен: Хвалебную песнь юноши, и ста́рцы, и вся́к во́зраст, прииди́те, ны́не принесем Преблагослове́нней в жена́х Ма́тери Деве Отрокови́це, я́вльшейся в неизреченней славе преподо́бным отце́м Александру и Афанасию.

Конда́к, гла́с 8:

Прииди́те, мона́шествующих собо́ри и по́стников сословия,/ соше́дшеся, восхва́лим блаже́ннаго Афанасия,/ сомолитвенника и спостника преподо́бнаго Александра Свирскаго,/ с ни́м бо предстои́т Святей Тро́ице/ и мо́лится спасти́ся душа́м на́шим.

Икос:

Ева́нгельский гла́с, о́тче, услы́шав: а́ще не бу́дете, я́ко дети, не вни́дите в Ца́рствие Небе́сное, и: а́ще кто́ хо́щет по Мне ити́, да отве́ржется себе́, — вся́ у́бо оста́вил еси́ мирска́я пристра́стия, и, блага мира сего, я́ко пра́х, вмени́в, детски в послушание вда́лся еси́ преподо́бному Александру, повину́яся во все́м. Мы́ же, па́мять твою́ соверша́юще, вопие́м ти́ си́це:

Ра́дуйся, о́тче, за́поведей Госпо́дних исполни́телю;

ра́дуйся, послуша́ния и смире́ния до́брый рачи́телю.

Ра́дуйся, храни́телю ста́рческих повелений;

ра́дуйся, соприча́стниче та́йных открове́ний.

Ра́дуйся, сподви́жниче живу́щим во И́мя Святы́я Тро́ицы;

ра́дуйся, досто́йный зри́телю явле́ния Пресвяты́я Богоро́дицы.

Радуйся, первоначальниче обители при езере Сяндеме;

радуйся, всея Карельския земли похвало.

Ра́дуйся, Афанасие, делателю смиренному́дрый.

Песнь 7

*Ирмо́с*: *Богопроти́вное веление беззако́ннующаго мучи́теля/ высо́к пла́мень вознесло́ е́сть./ Христо́с же простре́ Богочести́вым отроко́м ро́су духо́вную,/ Сы́й благослове́н и препросла́влен*.

Воли Божия исполнению всегда поучаяся, стар сый леты, преподобне, не устрашился еси самаго Новаграда достигнути, идеже благословение на устроение обители прием, взывал еси: благослове́н Бо́г оте́ц на́ших.

Ангельски на земли пожив, правило и образ всех добродетелей стаду твоему явился еси, о́тче Афанасие, с ним же воспеваеши присно: благослове́н Бо́г оте́ц на́ших.

Любве Божия сосуд достоин явился еси, преподобне, и храм Живонача́льныя Тро́ицы во обители твоей воздвигл еси, ныне же, Трисо́лнечному Божеству́ предстоя́, со Ангелы пое́ши: благослове́н Бо́г оте́ц на́ших.

Богоро́дичен: Угодники Твоя милостивно посетившая, Ма́ти Бо́жия, Препросла́вленная, угаси́ пе́щь страсте́й на́ших милосе́рдием Твои́м, да воспева́ем Тя́ во веки.

Песнь 8

*Ирмо́с*: *Пе́щь иногда́ о́гненная в Вавило́не действа разделя́ше,/ Бо́жиим велением халде́и опаля́ющая,/ верныя же ороша́ющая, пою́щия:/ благослови́те, вся́ дела́ Госпо́дня, Го́спода.*

От зле веду́щих к поги́бели уклони́лся еси́, о́тче досточу́дне, к стезя́м же Боже́ственным прилепи́лся еси́ и ду́шу твою́ Христу́ пре́дал еси́, да ца́рствуеши с Ни́м во веки.

Течение на земли добре скончав, на Не́бо ду́хом пресели́лся еси́, о́тче, тело же твое́ рука́ми ученик в земли́ погребе́ся. Ныне же со святы́ми лику́ет ду́х тво́й, взыва́я: благослове́н еси́, Го́споди Бо́же, во веки.

Святу́ю Тро́ицу чествова́ти научи́лся еси́ от учи́теля твоего́ Александра преподо́бнаго, темже и Бо́г ва́с превознесе́ и дарова́ че́сть, е́же со Ангелы и всеми святы́ми сла́вити Его́ во веки.

Богоро́дичен: Есть вои́стину се́й де́нь святы́й, в о́ньже собра́ на́с Ма́терь Бо́жия просла́вити по́двиги преподо́бнаго Афанасия, добродетельми просия́вшаго, егоже па́мять пребыва́ет во веки.

Песнь 9

*Ирмо́с*: *Безнача́льна Роди́теля Сы́н, Бо́г и Госпо́дь,/ вопло́щься от Девы, на́м яви́ся,/ омраче́нная просвети́ти, собра́ти расточе́нная./ Тем Всепетую Богоро́дицу велича́ем*.

Рече́ Госпо́дь: прославля́ющаго Мя́ просла́влю. Вои́стинну сбы́шася словеса́ сия́, та́ко бо просла́ви Госпо́дь преподо́бнаго Александра и учени́к его́ мно́жество в земли́ Русской, я́ко и до дне́сь сла́ва и́х зри́тся.

До́бр учи́тель, добри и ученицы́ его́: Афанасий приснопа́мятный, понесый бре́мя оте́ческое, Адриан преподобномученик, знатность рода своего презревый, Геннадий смире́нный и премудрый Никифор, Макарий Римлянин и Макарий Оредежский славнии, и ины многи до́бре подвиза́вшияся.

Ца́рствовати и́мут с ни́ми богомудрии Сергий и Варвара, досто́йныя роди́тели Александра Свирскаго, с ними же и преподобнии отцы Островстии: Игнатий, Леонид, Корнилий же и Дионисий, Афанасий, Феодор и Ферапонт.

Богоро́дичен: Ангелов Цари́цу и мона́шескаго чи́на Влады́чицу, прииди́те вси́, восхва́лим и поклони́мся Ей, Та́ бо нело́жно обеща́ся бы́ти скорая Помощница роду христианскому до сконча́ния века.

Свети́лен:

Свет Христо́в всели́ся в тя́, Афанасие преподо́бне, да, предугото́вав чистото́ю жи́зни ду́шу твою́, у́зриши свет Небе́сный в посеще́нии Богома́тере и не у́мреши. [Два́жды.]

Сла́ва, и ны́не, Богоро́дичен:

Сла́дость А́нгелов, преподо́бных ра́дование, христиа́н всех Предста́тельнице, Дево Ма́ти Госпо́дня, заступи́ на́с и изба́ви вечных му́к.

На хвалитех стихиры, глас 8:

Како восхвалим твоя труды и подвиги,/ преподобне отче Афанасие,/ слезная твоя моления и всенощная стояния,/ пустынное злострадание и от людей оклеветание?/ В телеси бо, яко Ангел, пожил еси/ и вся страсти плотския пощением умертвил еси,/ мудре покорив плоть твою духови,/ и князя тьмы посрамил еси,/ победоносец над ним явився./ Моли, блаженне, Христа Бога/ даровати нам мир и велию милость.

Весели́ся и ра́дуйся о Го́споде,/ древний град Олонец,/ процве́т в себе таковаго свети́льника,/ я́коже со́лнце, сия́юща,/ красу́йся и лику́й, Це́рковь Бо́жия,/ мона́хов мно́жества, сра́дуйтеся,/ пра́зднолюбных собо́ри, взыгра́йте псаломски:/ честна бо пред Го́сподем/ смерть преподо́бных Его́.

Преподо́бне о́тче Афанасие,/ ты́ на Бо́га все упова́ние возложи́л еси,/ явлением же Царицы Небесныя умиляемь,/ хра́м прече́стен Живонача́льныя Тро́ицы воздви́гл еси́/ и оби́тель иноческую созда́л еси́./ Идеже, о чадех твоих, я́ко при́сный оте́ц, попечение имея,/ всех, науча́я и исправля́я, наставля́л еси,/ да улуча́т бу́дущее блаже́нство.

Преподо́бне о́тче Афанасие,/ ты, в чертозех Небесных водворився,/ предстоиши Престо́лу всех Царя́, Христа́ Бо́га на́шего,/ а́ще бо и теле́сне язы́к твой умолче́,/ но чудеса́ свиде́тельствуют,/ Карельская же земля вельми́ тобо́ю хва́лится,/ име́ющи в себе сокро́вище неистощи́мое,/ многоцелебныя и чудоточныя мощи твоя./ Темже, вси вернии сошедшеся,/ прославля́ют и величают просла́вльшаго тя Го́спода,/ подающаго всем велию милость.

Слава, глас 6:

Псало́мски пе́сньми днесь почти́м Афанасия/ и с весе́лием о Го́споде сице рцем:/ ра́дуйся, безсмертию тезоимени́тый;/ ра́дуйся, ра́йскаго веселия испо́лненный;/ ра́дуйся, от Христа́ Бо́га нетле́нный вене́ц приемый;/ ра́дуйся, свети́льниче пресве́тлый и светозарный;/ ра́дуйся, преподо́бне о́тче наш.

И ны́не, Богоро́дичен, глас 6:

Богоро́дице, Ты еси́ лоза́ и́стинная,/ возрасти́вшая нам Плод живота́,/ Тебе́ мо́лимся: моли́ся, Влады́чице,/ со святыми Апостолы/ поми́ловатися душа́м на́шим.

Славословие великое и отпуст.

НА ЛИТУРГИИ

Служба вся преподобнаго